Účastník ZPC	
Meno, priezvisko, titul:	Kálmán Petőcz, PhDr.	
Úsek:	Externý expert poverený ŠPÚ	
	
Zahraničná pracovná cesta	
Miesto konania – štát, mesto:	Belgicko, Brusel	
Organizátor:	Európska komisia	
Termín:	10. – 11. marca 2014 	
Účel:	Pracovná skupina „Kultúrne povedomie a vyjadrovanie v kontexte Celoživotného vzdelávania“	
Rokovací jazyk:	anglický	
	
Rámcový program	
Pracovná skupina sa ustanovila za účelom precizovania kompetencie č. 8 Odporúčania Európskeho parlamentu a Rady o kľúčových kompetenciách pre celoživotné vzdelávanie, vychádzajúceho z Lisabonskej zmluvy EÚ. V rámci rozpracovania obsahu kompetencie 8 Cultural awareness and expression (Kultúrne povedomie a kultúrne prejavy) sa v rámci Pracovného plánu pre kultúru 2011 – 2014 určilo 6 prioritných oblastí. Prioritnou oblasťou A je Kultúrna diverzita, medzikultúrny dialóg, prístupná a inkluzívna kultúra. 
V rámci prioritnej oblasti A sa vytvorila pracovná skupina pre výmenu názorov, skúseností a formuláciu možných návrhov a odporúčaní na rozvoj kľúčovej kompetencie Kultúrne povedomie a prejavy. Ide o pracovnú skupinu typu OMC (Open Method of Coordination – otvorená metóda koordinácie). OMC sa zakladajú pre oblasti politík, ktoré sú primárne v kompetencii jednotlivých štátov. Cieľom je koordinácia postupov, výmena názorov a skúsenosti, dosahovanie synergií.  	
Stručný priebeh	
Zasadnutia sa zúčastnili zástupcovia takmer všetkých štátov EÚ (okrem VB, Fínska, Rumunska a Bulharska). Zasadnutie uviedla Laura Cassio, zástupkyňa Generálneho direktoriátu pre vzdelávanie a kultúru (DG Education and Culture) Európskej komisie. Za predsedajúcich pracovnej skupiny boli zvolení Brecht Demeulenaere z Belgicka (Flámsko) a Jan Jaap Knol z Holandska, po vzájomnej dohode účastníkov. (Záujem o predsedanie PS som prejavil predbežne aj ja, po konzultácii s EK som podporil neskorších predsedajúcich, ktorí mali pripravení spoločný plán vedenia PS.) Prebiehala veľmi živá výmena názorov o základných východiskách, konceptoch, pojmov, definíciách, a ďalšom postupe.
Najviac sa do diskusie zapájali zástupcovia Holandska a zástupkyne Portugalska, Grécka a Švédska. Z nových členských krajín EÚ som sa najviac do diskusie zapájal ja osobne. Hlavným obsahom rokovania bolo spresnenie cieľov PS, metód práce a stanovenie plánu ďalšej činnosti, na základe predložených východiskových materiálov. Dohodlo sa, že PS bude zasadať v priebehu rokov 2014-2015, pričom bude mať spolu 7 až 8 zasadnutí (podľa potreby). Osobne som sa snažil upriamiť pozornosť na štyri okruhy otázok:
- či pod kultúrnym povedomím budeme chápať kultúru v širšom slova zmysle (ako systém hodnôt, noriem, tradícií a prejavov), alebo skôr v užšom zmysle ako povedomie o umeleckej kultúre;
- ak východiskové materiály operujú s pojmom „vlastná kultúra“ (ktorej osvojenie a poznanie je základom k pochopeniu a rešpektu iných kultúr), čo je obsahom tohto pojmu (evidentne vlastná kultúra je vnútorne značne štruktúrovaný fenomén, najmä v prostredí strednej Európy);
- ako a či vôbec bude prepojená činnosť rôznych pracovných skupín, ktoré pôsobia v rámci prioritnej oblasti Kultúrne povedomie a interkultúrne vzdelávanie  Pracovného plánu EÚ pre kultúru 2011 – 2014;
- upriamil som pozornosť na úzku súvislosť medzi kľúčovou kompetenciou č. 8 (Kultúrne povedomie a kultúrne prejavy) a kľúčovou kompetenciou č. 6 (Sociálne a občianske kompetencie) a potrebu vytvoriť pracovnú podskupinu, ktorá by sa zaoberala ich prienikom (v tejto veci bol súhlas medzi členmi a členkami skupiny), a formami ich včlenenia do formálneho a neformálneho (príp. informálneho) procesu výchovy a vzdelávania.
Dohodlo sa, že najbližšie stretnutie poverený expert pripraví diskusný dokument s pracovnými definíciami všetkých kľúčových pojmov a konceptov, ktoré PS bude v ďalšom období riešiť.
Takisto sa dohodlo, že výstupom z práce PS by mala byť nielen výmena názorov a skúseností a spracovanie kompendia, ale aj formulácie určitých „mäkkých“ odporúčaní pre decízne orgány jednotlivých štátov, a ich čo najširšia diseminácia medzi verejných, akademických a mimovládnych aktérov.
	
Odporúčania a závery	
Pred najbližším zasadnutím PS (koniec mája, začiatok júna) navrhujem zorganizovať užšie stretnutie odborníkov z rezortu školstva na ŠPU, príp. aj z rezortu kultúry, za účelom vyjasnenia si stanovísk a prípravy na zasadnutie. Plánovať cestu na najbližšie zasadnutie 25.-26. júna v predstihu. Na ďalšie zasadnutia je vhodné vyslať aj ďalšieho zástupcu/zástupkyňu MŠ, alebo MK. (Väčšina štátov bola zastúpená dvoma účastníkmi. EK prepláca letenky obom.)	
Očakávaný prínos	
Prínos vidím v upriamení pozornosti na dôležitú oblasť kultúrneho povedomia a jeho prieniku s hodnotovým vzdelávaním a kultiváciou sociálnych a občianskych kompetencií, ako nevyhnutného predpokladu budovania kohéznej, vnútorne vyrovnanej spoločnosti a Európy. Prienik medzi odporúčaniami a aktivitami EÚ, rady Európy, OSN a UNESCO, ktoré sú niekedy paralelné a konfúzne z pohľadu zvnútra, ale vo svojej podstate sú komplementárne, komplementaritu a pridanú hodnotu však treba identifikovať a realizovať doma, na základe tvorivého spracovania podnetov zo všetkých týchto fór, a aktívnym vystupovaním na nich. Účasť na práci PS od začiatku do konca je potrebná a prínosná.	
Prehľad prinesenej dokumentácie a miesto jej uloženia	
Distribuovaná dokumentácia sa nachádza na internete: http://www.consilium.europa.eu/uedocs/cms_data/docs/pressdata/en/educ/117795.pdf
http://eur-lex.europa.eu/LexUriServ/LexUriServ.do?uri=OJ:L:2006:394:0010:0018:EN:PDF
http://keyconet.eun.org/c/document_library/get_file?uuid=212b151d-92a5-4031-a5f4-329eb616a177&groupId=11028
Materiál: Cultural Awareness and expression: Initial briefing paper. Complied by Anne Bamford and Michael Wimmer, March 2014, sa nachádza v ŠPÚ.	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracoval: Kálmán Petőcz	
Dátum: 18. 3. 2014	
Správu schválil: